stanford-oval/wikipedia huggingface dataset:
ג'ף קוב
קריירת היאבקות מקצועית > קריירה מוקדמת (2009–2014)

קוב החל להתאמן בענף ההיאבקות המקצועית בשנת 2009 תחת הארגון Action Zone Wrestling בהוואי. במסגרת שהותו בארגון הוא זכה באליפות במשקל כבד של AZW שלוש פעמים. במהלך הזמן הוא ערך קרבות בארגונים היאבקות עצמאיים כמו All Pro Wrestling,‏ Pro Wrestling Bushido,‏ Phoenix Pro Wrestling ו-PREMIER Wrestling, שבו החזיק בתואר אליפות במשקל כבד במשך 427 ימים. בספטמבר 2014, קוב השתתף במבחן קבלה של ארגון ה-WWE במתחם האימונים של הארגון, WWE Performance Center.
קריירת היאבקות מקצועית > Lucha Underground‏ (2015–2019)

קוב הוחתם בארגון ההיאבקות זה בשנת 2015. את הבכורה שלו בארגון ערך ב-22 במרץ 2016 תחת שם הבמה "המפלצת" מטנזה קווטו, כשהוא עטה מסכה על פניו והיה מעורב בעלילה, שבה הוא אחיו של דריו קוואטו. כבר בקרב הבכורה שלו הוא זכה באליפות Lucha Underground, כשעשה זאת באירוע Aztec Warfare II. מטנזה נשאר בלתי מנוצח עד ל-9 באפריל, כשהוא הוצמד על ידי ריי מיסטריו במסגרת קרב ה-Aztec Warfare ובמהלכו הפסיד את תוארו.
במהלך העונה הרביעית, ששודרה בשנת 2018, דמותו ירדה מן המסך. למרות זאת, דווח שבאפריל 2019, קוב חיפש דרך חוקית להשיג שחרור מהחוזה שלו. מעשה זה הגיע לאחר מעשים דומים של מתאבקים אחרים כמו המלך קוורנו וג'ואי ריאן. כמה ימים לאחר מכן, דווח על שחרורו.
קריירת היאבקות מקצועית > Pro Wrestling Guerrilla‏ (2016–היום)

ב-20 במאי 2016, קוב ערך את קרב הבכורה שלו בארגון ההיאבקות PWG, כשנחל הפסד לכריס הירו. ב-2 בספטמבר, קוב נטל חלק בטורניר "הקרב של לוס אנג'לס" של אותה השנה, כשהוא כבר הודח בסיבוב הראשון על ידי ריקושט. ב-16 בדצמבר, קוב הצטוות למאט רידל וביחד הם גברו על היאנג באקס. לאחר מכן, השניים החלו להתחרות יחדיו בארגון בתור "The Chosen Bros". ב-18 בפברואר 2017, הצמד הצליח לנצח את ה-Unbreakable F'n Machines (בריאן קייג' ומייקל אלגין). ב-18 במרץ, הם הצליחו לגבור על OI4K (דייב כריסט וג'ייק כריסט). ב-21 באפריל, קוב ניצח בקרב יחידים את קית' לי. ב-19 במאי, The Chosen Bros ניצחו את reDRagon (קייל אוריילי ובובי פיש). ב-20 באוקטובר, הם הצליחו לנצח את הלוצ'ה ברוס (ריי פיניקס ופנטה אל זרו אם) וכתוצאה מכך זכו באליפות הזוגות העולמית של PWG. עם זאת, הצמד איבד את חגורות האליפות ב-20 באפריל 2018 לרסקאלז (זאכרי וונץ ודזמונד אקסבייר). בחודש ספטמבר, קוב זכה בטורניר "הקרב של לוס אנג'לס" של שנת 2018, כשגבר על דארבי אלין בסיבוב הראשון, על ריי הורוס בסיבוב השני, על טרבור לי בסיבוב השלישי ועל שינגו טקאגי ובנדידו בקרב משולש בגמר.
ב-19 באוקטובר, קוב ניצח את וולטר ובנדידו ובעקבות זאת זכה באליפות העולם של PWG. באירוע Hand of Doom, שנערך ב-18 בינואר 2019, הוא הצליח להגן על התואר נגד טרבור לי.
קריירת היאבקות מקצועית > Progress Wrestling‏ (2017–2018)

ב-27 במאי 2017, קוב ערך את קרב הבכורה שלו בארגון Progress Wrestling, כשגבר על נתן קרוז בסיבוב הראשון של טורניר ה-Super Strong Style 16 לשנת 2017. יום לאחר מכן, הוא הפסיד בסיבוב השני למאט רידל. ב-29 במאי, הוא קיבל הזדמנות להתחרות על אליפות העולם של Progress, אך הוא כשל בניסיון זה, כשנחל הפסד לפיט דאן.
קריירת היאבקות מקצועית > New Japan Pro-Wrestling‏ (2017–היום)

ב-6 בנובמבר 2017, קוב הוכרז כבן הזוג של המתאבק מייקל אלגין כחלק מליגת הזוגות העולמית לשנת 2017 של ארגון ההיאבקות היפני NJPW. הצמד רשם מאזן של ארבעה ניצחונות ושלושה הפסדים וכתוצאה מכך כשל בהעפלתו לשלבים המכריעים.
ב-17 ביוני 2018, נודע שקוב יאתגר את הירוקי גוטו לקרב על האליפות במשקל פתוח של NEVER; לעומת זאת, בקרב זה הוא הפסיד. קוב לקח חלק בליגת הזוגות העולמית לאותה השנה פעם נוספת עם מייקל אלגין. השניים שוב לא הצליחו להעפיל, למרות שהם רשמו שמונה ניצחונות.
באירוע G1 Supercard, שנערך ב-6 באפריל 2019, קוב זכה באליפות במשקל פתוח של NEVER במסגרת קרב "המנצח זוכה בהכל" נגד וויל אוספריי, כשאליפות הטלוויזיה של ROH של קוב הונחה על כף המאזניים במקביל. הוא איבד את התואר כחודש לאחר מכן, כשהפסיד לטאיצ'י.
ב-9 בנובמבר, הוא חבר לשורות מייקי ניקולס וביחד הם התחרו בליגת הזוגות העולמית לאותה השנה, כשביחד הם השיגו שמונה ניצחונות, אך שוב לא העפילו לגמר.
קריירת היאבקות מקצועית > Ring of Honor‏ (2018–היום)

ב-21 ביולי 2018, קוב הופיע לראשונה בארגון ROH, כשתקף את איליי איסום ו-FR ג'וסי במהלך הקלטות התוכנית. באירוע Death Before Dishonor XVI, שנערך ב-28 בספטמבר, קובי התעמת עם פאנישמנט מרטינז לאחר שהאחרון הגן בהצלחה על אליפות הטלוויזיה של ROH. לילה לאחר מכן בהקלטות התוכנית, קוב רשם את קרב הבכורה שלו בארגון ואף ניצח את אותו מרטינז וכתוצאה מכך הפך לאלוף הטלוויזיה החדש. קוב כיהן כאלוף במשך 222 ימים, כשבדרך הוא הגן על התואר נגד יריבים כמו אדם פייג', סיילאס יאנג, רוקי רומרו, הירוקי גוטו ושיין טיילור. לעומת זאת, הוא הפסיד את התואר ב-9 במאי 2019 לאותו טיילור במהלך קרב מרובע אשר כלל בנוסף את ברודי קינג והירוקי גוטו.
קריירת היאבקות מקצועית > All Elite Wrestling‏ (2019–היום)

קוב ערך את הופעת הבכורה בארגון All Elite Wrestling‏ (AEW) ב-12 בפברואר 2020 בתוכנית AEW Dynamite, כשתקף את ג'ון מוקסלי ביחד עם חברי קבוצת The Inner Circle. שבוע לאחר מכן, הוא רשם את קרב הבכורה שלו בארגון, כשנחל הפסד לאותו מוקסלי. ב-24 ביוני בפרק של התוכנית Rampage, קוב גבר על חצי מאלופי הזוגות של AEW, קאש וילר.
חיים אישיים

קוב הוא ממוצא פיליפיני.
אליפויות והישגים

הישגים בארגון ההיאבקות AAW Professional Wrestling - AAW
אליפות הזוגות של AAW (פעם אחת)  - עם דייוויד סטאר ואדי קינגסטון
הישגים בארגון ההיאבקות Action Zone Wrestling - AZW
אליפות במשקל כבד של AZW‏ (3 פעמים)
הישגים בארגון ההיאבקות All Pro Wrestling - APW
האליפות האוניברסלית במשקל כבד של APW (פעם אחת)
גביע האריות הצעירים (2012)
הישגים בארגון ההיאבקות Big Time Wrestling - BTW
אליפות הזוגות של Big Time Wrestling (פעם אחת)  - עם קימו
הישגים בארגון ההיאבקות Cape Championship Wrestling - CCW
אליפות הזוגות של CCW (פעם אחת)  - עם בלאסטר
הישגים בארגון ההיאבקות Lucha Underground
אליפות Lucha Underground (פעם אחת)
Aztec Warfare II
הישגים בארגון ההיאבקות New Japan Pro-Wrestling - NJPW
אליפות הזוגות של IWGP (פעמיים)  - עם גרייט-או-קאן
אליפות במשקל פתוח של NEVER (פעם אחת)
הישגים בארגון ההיאבקות Premier Wrestling
אליפות במשקל כבד של Premier Wrestling (פעמיים)
הישגים בארגון ההיאבקות Pro Wrestling Guerrilla - PWG
אליפות העולם של PWG (פעם אחת)
אליפות הזוגות העולמית של PWG (פעם אחת)  - עם מאט רידל
הקרב של לוס אנג'לס (2018)
הישגים במגזין ההיאבקות Pro Wrestling Illustrated - PWI
PWI דירג אותו במקום ה-23 מתוך 500 המתאבקים הטובים ביותר לשנת 2019
הישגים בארגון ההיאבקות Ring of Honor - ROH
אליפות הטלוויזיה של ROH (פעם אחת)
מהלך השנה (2018)  - Tour of the Islands
הישגים בארגון ההיאבקות Ring Warriors
אליפות Ring Warriors Grand (פעמיים)
קריירת היאבקות בסגנון חופשי > מאזן קרבות

| קרבות במשחקים האולימפיים> תוצאה | קרבות במשחקים האולימפיים> מאזן | קרבות במשחקים האולימפיים> יריב | קרבות במשחקים האולימפיים> תוצאה | קרבות במשחקים האולימפיים> תאריך | קרבות במשחקים האולימפיים> אירוע | קרבות במשחקים האולימפיים> מיקום |
| --- | --- | --- | --- | --- | --- | --- |
| הפסד | 2–0 | קובה יואל רומרו | הצמדה טכנית (10–0) | 26 באוגוסט 2004 | אולימפיאדת אתונה 2004 | יוון אתונה, יוון |
| הפסד | 1–0 | גרמניה דייוויד בישינשווילי | הצמדה טכנית (10–0) | 26 באוגוסט 2004 | אולימפיאדת אתונה 2004 | יוון אתונה, יוון |
הערות שוליים

↑  שלושה מתאבקים נוספים מבקשים את שחרורם מהארגון Lucha Underground
↑  ג'ף קוב שוחרר מחוזהו בארגון Lucha Underground
↑  ג'ף קוב הפיליפיני עומד להשתתף ב"חגיגת הסופלקס הגדולה"
| אלופי הטלוויזיה של ROH |
| --- | --- | --- |
| 2010 | אדי אדוארדס • כריסטופר דניאלס • אל ג'נריקו • ג'יי לית'ל • רודריק סטרונג • אדם קול • מאט טייבן • תומאסו צ'אמפה • טומוהירו אישי • בובי פיש • ויל אוספריי • מרטי סקורל • קושידה • קני קינג • סילאס יאנג • פאנישמנט מרטינז • ג'ף קוב • שיין טיילור • דרגון לי |  |
| 2020 | טרייסי ויליאמס • טוני דפן • דלטון קאסל • רת' טייטוס • מינורו סוזוקי • סמואה ג'ו • קייל פלטשר (נוכחי) |  |
גיד הנשה

| --- | --- |

עצם השת (צהוב בהיר) ועצב השת (פס צהוב), בירך אדם
 מקרא:  בראשית, ל"ב, כ"ה
 משנה:  מסכת חולין, פרק ז'
 תלמוד בבלי:  מסכת חולין, פרק "גיד הנשה"
 משנה תורה:  ספר קדושה, הלכות מאכלות אסורות, פרק ח'
 שולחן ערוך:  יורה דעה, סימן ס"ה
 ספרי מניין המצוות:  ספר המצוות, לאו קפ"ג ספר החינוך, מצווה ג'
גיד הַנָּשֶׁה הוא גיד על כף הירך האחורית של חיה או בהמה, שאותו אסור לאכול על פי ההלכה היהודית. האיסור נקשר בתורה עם סיפור מאבקו של יעקב במלאך. יעקב אומנם ניצח אך נותר צולע עקב פגיעה בגיד הנשה.
נהוג לזהות כיום מבחינה אנטומית את גיד הנשה עם עצב השת שעובר מהאגן דרך נקב השת הגדול של עצם השת, עובר ירך ומעצב חלק ניכר של הגפים התחתונות.
שם מסורתי ליהדות בסין הוא "דת הסרת הגיד" (挑筋教, tiǎo jīn jiāo).
מקור המצווה

בספר בראשית מתואר סיפור מאבקו של יעקב אבינו עם איש מסתורי לפני פגישתו הממשמשת ובאה עם עשיו אחיו, שממנה חשש יעקב מאוד.
כך נאמר (בראשית, ל"ב, כ"ה–ל"ג):
וַיִּוָּתֵר יַעֲקֹב לְבַדּוֹ; וַיֵּאָבֵק אִישׁ עִמּוֹ עַד עֲלוֹת הַשָּׁחַר. וַיַּרְא כִּי לֹא יָכֹל לוֹ, וַיִּגַּע בְּכַף-יְרֵכוֹ; וַתֵּקַע כַּף-יֶרֶךְ יַעֲקֹב בְּהֵאָבְקוֹ עִמּוֹ. [...] וַיֹּאמֶר, לֹא יַעֲקֹב יֵאָמֵר עוֹד שִׁמְךָ – כִּי אִם-יִשְׂרָאֵל: כִּי-שָׂרִיתָ עִם-אֱלֹהִים וְעִם-אֲנָשִׁים, וַתּוּכָל. [...] וַיִּזְרַח-לוֹ הַשֶּׁמֶשׁ כַּאֲשֶׁר עָבַר אֶת-פְּנוּאֵל; וְהוּא צֹלֵעַ עַל-יְרֵכוֹ. עַל-כֵּן לֹא-יֹאכְלוּ בְנֵי-יִשְׂרָאֵל אֶת-גִּיד הַנָּשֶׁה, אֲשֶׁר עַל-כַּף הַיָּרֵךְ, עַד הַיּוֹם הַזֶּה: כִּי נָגַע בְּכַף-יֶרֶךְ יַעֲקֹב, בְּגִיד הַנָּשֶׁה.
על פי פסוקים בהושע, י"ב, ד'–ה' ניתן להבין שמדובר במלאך: ”... וּבְאוֹנוֹ שָׂרָה אֶת-אֱלֹהִים. וַיָּשַׂר אֶל-מַלְאָךְ וַיֻּכָל, בָּכָה וַיִּתְחַנֶּן-לוֹ” (הושע, י"ב, ד'–ה').
במגילת קומראן 4Q158 קטע 1 שורות 13-12 נמצאת הלכה זו כדעת רבי יוסי שאין לאכול את הגיד של שתי הרגליים וכמותו אף נפסק להלכה: 'ויאמר אל תוא[כל] על שתי כפות הירך עד ה[יום הזה]'.
מדיני המצווה

האיסור נוהג בבהמה וחיה ולא בעוף. מן התורה אסור לאכול את הגיד הפנימי שעל כף הירך בלבד, הימנית והשמאלית, אך חז"ל הרחיבו את האיסור על כלל הגיד, ועל הגיד החיצון. על פי הרמב"ם והשולחן ערוך על הגיד אין איסור הנאה, דהיינו מותר למכור אותו וליהנות ממנו ממונית וכן להשתמש בו כל שימוש שאינו אכילה.
האוכל שיעור כזית מגיד הנשה במקום האסור מן התורה או את כל המקום האסור אפילו הוא פחות מכזית, חייב על פי ההלכה מלקות.
גיד הנשה שהתבשל עם תבשיל כשר אחר אינו אוסר אותו, וזאת משום ש להלכה אנו פוסקים שאינו נותן טעם בתבשיל, ויש להוציא את הגיד ושאר התבשיל מותר. חכמים גזרו איסור על שומן הגיד, ושומן זה אוסר את התבשיל שהתבשל בתוכו אלא אם כן יש בתבשיל שישים פעמים כנגד שומן הגיד.
ניקור הגיד

תפקיד הסרת הגיד דורש מומחיות מיוחדת הנקראת ניקור, וכוללת גם את הסרת החלבים האסורים (בבהמה בלבד) וחוטי דם שונים. תפקיד זה דורש מקצועיות, אחריות ונאמנות מרובה אף יותר מהשחיטה עצמה, משום שמלאכת הניקור מצריכה בקיאות, ויש בה טרחה ודקדוק. עדות יהודיות רבות נמנעות לפיכך לחלוטין מאכילת חלקה האחורי של הבהמה, אך יש שנהגו לאכול לאחר הסרת החלקים האסורים.
מטעמי המצווה

על פי פשט הכתובים, המצווה נועדה לזיכרון לאותו מאבק בין אבי האומה לבין המלאך. הטעמים שניתנו במהלך הדורות לרוב נשארים בכיוון זה, אך מעמיקים אותו יותר, בהתבוננות בסיבה שיש לזכור את אותו מאבק. כך, למשל, כותב ספר החינוך (מצווה ג):
משרשי מצווה זו כדי שתהיה רמז לישראל, שאף על פי שיסבלו צרות רבות בגלויות מיד העמים ומיד בני עשיו, שיהיו בטוחים שלא יאבדו, אלא לעולם יעמוד זרעם ושמם ויבוא להם גואל ויגאלם מיד צר. ובזכרם תמיד עניין זה על יד המצוה שתהיה לזיכרון יעמדו באמונתם ובצדקתם לעולם. ורמז זה הוא לפי שאותו מלאך שנלחם עם יעקב אבינו, שבא בקבלה שהיה שרו של עשיו, רצה לעקרו ליעקב מן העולם הוא וזרעו ולא יכול לו, וציערו בנגיעת הירך, וכן זרע עשיו מצער לזרע יעקב, ולבסוף תהיה להם ישועה מהם, כמו שמצינו באב (=יעקב) שזרחה לו השמש לרפאתו ונושע מן הצער, כן יזרח לנו השמש של משיח וירפאנו מצערינו ויגאלנו אמן במהרה בימינו.
פרשני התורה הביאו טעמים שונים לאיסור:
הרשב"ם מסביר שהאיסור נועד למטרה זיכרון כפול: הן זיכרון גבורתו של יעקב, והן זיכרון הנס שעשה לו ה' שהוא לא מת במאבק במלאך.
החזקוני על התורה מביא הסבר לפיו זהו קנס לבני ישראל שהניחו לאביהם יעקב ללכת יחידי, וכך הוא נאלץ להיאבק לבדו ועל ידי כך הוזק.
הרד"ק מסביר שהשתלשלות העניינים הייתה שבתחילה בני ישראל הם שיזמו את האיסור - 'לכבוד אביהם שלקה בו', והם העבירו במסורת את האיסור הזה. ובזמן מתן תורה המצווה קיבלה תוקף של ציווי על ידי ה'.
הספורנו מסביר שמטרת הימנעותם של בני יעקב מאכילת גיד הנשה הייתה להראות שחלק זה הוא חסר חשיבות, וכך לגמד את המשמעות של הפגיעה בגיד הנשה של יעקב בידי המלאך.
מיקום הגיד

רבי יהונתן אייבשיץ מספר בספרו כרתי ופלתי:
והנה בזמני היה מנקר אחד אפילו בעל תורה ומומחה למאוד, ונשתבש בדעתו לומר על גיד אחר שהוא הגיד האמיתי, ועד היום הזה טעינו נחנו ואבותינו, בגיד, שאינו גיד שאסרה התורה. והיה הולך ושב בכל ארץ אשכנז, ומרעיש הבריות, עד שבא לפראג, והציע דבריו לפני, ולפני חכמי העיר הגאונים. ואני חקרתי ובדקתי את הדבר, ומצאתי שזה הגיד אינו רק בבהמות זכרים ולא בבהמות נקבות, ואז הראיתי לו (סמ"ג) [סדר הלכות ניקור] (מבעל העיטור הנדפס בטור סוף סי' ס"ה) שכתב דגיד הנשה נוהג בזכרים ונקבות, ועל ידי כן אשתקל מילוליה.
האחרונים עסקו רבות בדברי רבי יהונתן אייבשיץ אשר בפשוטו כוונת הראשונים לומר כי גיד הנשה נוהג באנשים זכרים וכן בנקבות ואין כוונתם כלל לבהמות נקבות.
חלק מן האחרונים כתבו להחמיר כי יש ליטול את שני הגידים, אלא שלא נתפרש בדבריהם מהו אותו הגיד הנוסף שיש להחמיר בו, איזה גיד ישנו בזכרים ולא בנקבות. יש שהציעו לומר כי כוונתו של אותו מנקר היה שהגיד הוא האיבר ועל כן ישנו בזכרים ולא בנקבות, עם זאת נראה מדבריו של רבי יהונתן אייבשיץ כי היה צריך לחקור אחר הדבר ואילו אם זה האיבר הדבר פשוט.
רבי אברהם אבן עזרא בפירושו למקרא מביא עמדה כזו ודוחה אותה: "בגיד הנשה ידוע כאשר העתיקו קדמונינו ז"ל, ואין בו ספק כי אם לחסרי הדעת ותולדות שמפרשים שהוא האבר, ויפרשו הנשה מגזרת נשים."
רבי יהונתן אייבשיץ בספרו "יערות דבש" מפרש כמה פעמים כפירושם של אותם חסרי הדעת, ועל פי זה הוא משייך את יצר העריות לאיסור גיד הנשה:
ויגע בכף ירכו, היינו יצרא דעריות, כי ירכו כינוי לאבר התשמיש, כדכתיב יוצאי ירך יעקב, ובזה נגע, ובזה עדיין יש אחיזה, ולא היה אז אפשר להכניע, ולכך נקרא גיד הנשה, מלשון נשים ותשמיש, כמ"ש הראב"ע [בראשית ל"ב - כ"ו - ד"ה ובגיד], וכן רמז הגמרא [שם צא א] נשתה גבורתם והיו לנשים, כי זהו עניין יצר הרע של עריות.
מאמרים

הרב ישראל דנדרוביץ, איסור גיד הנשה עד היום הזה, בתוך: קובץ צהר, כרך יז, אב ה'תשס"ז, עמודים: תד - תיא
הערות שוליים

↑  פרשת וישלח פרק ל"ב
↑  ראו פה
ופה
↑  בראשית רבה, פרשה ע"ח, פסקה ו'.
↑  משנה, מסכת חולין, פרק ז', משנה א'.
↑  צילום הקטע
↑  משנה תורה לרמב"ם, ספר קדושה, הלכות מאכלות אסורות, פרק ח', הלכה י"ד.
↑  שולחן ערוך, יורה דעה, סימן ס"ה, סעיף א'.
↑  משנה תורה לרמב"ם, ספר קדושה, הלכות מאכלות אסורות, פרק ט"ו, הלכה י"ז.
↑  כרתי ופלתי, סימן ס"ה, סעיף ט"ז.
↑  בספר תורה שלמה פרשת וישלח אות קס"ט הרחיב בזה. וראה, יוסף ויכלדר, גיד הנשה, המבשר תורני, וישלח תש"פ., באתר אוצר החכמה
↑  פתחי תשובה, יורה דעה, סימן ס"ה, ס"ק א'.
↑  שלמה זלמן הבלין, על האחרונים פרק י"ב, מסורת התורה שבעל פה, כרך ג, רחובות: הוצאת מכללת אורות ישראל, תשפ"ב, עמ' 958- 964
↑  אבן עזרא, בראשית פרק לב, פסוק לג.
↑  יערות דבש, חלק ב', דרוש ז'.
| כשרות |
| --- | --- | --- |
| כשרות הבשר | אבר מן החי • טרפה • סירכא • גיד הנשה • צומת הגידים • סימני הכשרות • עופות טמאים • זרוע, לחיים וקיבה • איסור אכילת חֵלֶב • שחיטה • הכשרת בשר • איסור אכילת דם • בשר שנתעלם מן העין |  |
| מצוות התלויות בארץ | שמיטה • יובל • טבל • תרומות ומעשרות • חלה • איסור חדש • איסור ערלה • נטע רבעי • כלאי הכרם • פאה •מתנות עניים • ביכורים |  |
| הלכות הרחקה מגויים | חלב נוכרי, גבינת נוכרי וחמאת נוכרי • יין נסך • פת עכו"ם • בישולי גויים |  |
| הכשרת כלים | טבילת כלים • הכשרת כלים • ליבון • נעיצה |  |
| איסורי תורה | בשר בחלב • חמץ בפסח • איסור אכילת שרצים |  |
| איסורי דרבנן ומנהגים | איסור לינת לילה • משקים שנתגלו • איסור אכילת קטניות בפסח • איסור שתיית מים בחילופי תקופות • אכילת דג עם בשר • אכילת דג עם חלב • אוכלים ומשקים שתחת המיטה |  |
| דינים כלליים | איסור והיתר • תערובת • מיעוט המצוי • טעם כעיקר • נותן טעם • נותן טעם לפגם • נ"ט בר נ"ט • דבר דעביד לטעמא • מעמיד • ביטול איסור לכתחילה • איסורים מבטלים זה את זה • כבוש כמבושל • תתאה גבר • מליח כרותח • עבירה מטמטמת |  |
| כשרות בעת החדשה | ירקות ללא חרקים • ג'לטין • משגיח כשרות • שטירל • בראקל |  |
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
החלק העליון של עצב השת (צהוב), המגיע עד כף הרגל, בגוף האדם
ד'שע"ט

ד'שע"ט (4379)  היא שנה עברית  אשר  החלה ביום א' בתשרי, אור ל-25 בספטמבר 618 (לפי הלוח היוליאני, שהיה נהוג אז), והסתיימה ביום כ"ט באלול, 14 בספטמבר 619. שנה מסוג בשה, איננה מעוברת, ואורכה 355 ימים. זו שנה רביעית לשמיטה.
לוח שנה > מאפייני לוח השנה

שנה מסוג בשה, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
היסטוריה של עם ישראל
גווה (אונייה)

גווה בנמל טולון. ציור מאת לואי לה בְּרֶטוֹן (1818-1866)
גֵּוָה (באנגלית: Hulk) היא אונייה ישנה ובלתי כשירה לשיט, שהוסבה לשימוש אחר כמו מגורים או אחסנה כשהיא עוגנת או רתוקה לרציף. המונח "גווה" משמש לעיתים גם לתיאור אונייה שהושקה אך בנייתה עדיין לא הושלמה, אולם בדרך כלל הוא מתייחס לאוניית מפרשים שתרניה הוסרו או לאוניית מנוע שמכונותיה פורקו. בעידן המפרשים האריכו האוניות שנים רבות יותר כגוות מאשר ככלי שיט פעילים; גופי העץ שלהן נחלשו עם השנים ולא עמדו עוד במאמצים הכרוכים בשיט בים הפתוח, אך הן עדיין יכלו לצוף בבטחה במים רוגעים יחסית.
המונח הימי "גווה" חודש על ידי האקדמיה ללשון העברית ונתפרסם במילון למונחי הימאות, תש"ל. הוא הושאל מן המילה המקראית "גֵּוָה" שפירושה "גוף" ובמיוחד גוף אדם.
סוגי גוות

גוות מנוף (באנגלית: Sheer hulk) הייתה אוניית מפרשים ישנה ובלתי כשירה לשיט, שחלקיה העליונים הוסרו ושימשה בעידן המפרשים כמנוף צף להתקנה ולפירוק תורני אוניות ובמיוחד התרנים התחתיים שלהן. קורות מנופי הגווה (שנקראו "שוקיים") נטו בזווית, וניתן היה להטותם מעלה ומטה באמצעות חבלים. התרנים התחתיים היו קורות העץ הגדולות והכבדות ביותר באוניית מפרשים, והצבתם במקומם ללא עזרת גוות מנוף או מנוף תרנים (masting sheer) הקבוע לרציף הייתה מלאכה קשה במיוחד וכמעט בלתי אפשרית.
גווֹת מגורים (באנגלית: Accommodation hulk) שימשו בדרך כלל בעת מחסור בצריפי מגורים בחוף. אומנם גם אונייה מבצעית יכולה לשמש למגורים, אך המקום בגוות מגורים רב יותר. לעיתים קרובות עורכים בגווה שינויים מקיפים כדי להתאימה לתפקידה ולהתקין בה מגורים נוחים. אוניית קליטה ואוניית כלא הן גוות מגורים ייעודיות. במלחמת העולם השנייה שימשו בתפקיד זה אוניות קסרקטין (Barracks ships) שנבנו במיוחד לשם כך.
אוניית קליטה (באנגלית: Receiving ship) היא גווה הרתוקה לרציף בנמל, ומשמשת למגורי מלחים שזה עתה גויסו לפני הצבתם לאוניות. בתקופה בה נהגה בצי המלכותי הבריטי שיטת הגיוס הכפוי (Impressment), מנעו אוניות הקליטה את בריחתם של המגויסים לפני הצבתם באוניות. הסיבה היא, כי קשה היה לרדת מאונייה העוגנת בלב הנמל מבלי שישגיחו בך, מה גם שעד אמצע המאה ה-19 רוב המלחים לא ידעו לשחות.
גוות כלא (באנגלית: Prison hulk) הייתה בית כלא צף. השימוש בהן נפוץ במיוחד בבריטניה, והצי המלכותי סיפק זרם קבוע של אוניות בָּלוֹת שלא היו ראויות ללחימה אך עדיין צפו. גוות שכאלה שימשו בין היתר כמגורים זמניים לאסירים שהמתינו להעברתם אל מושבות עונשין מעבר לים. הן הוצאו מן השירות באמצע המאה ה-19.
גוות אבק שרפה (באנגלית: Powder hulk) שימשה בעידן המפרשים לאחסנת אבק שרפה. הגווה הייתה למעשה מחסן צף, שניתן היה להזיזו במידת הצורך כדי להקל על העברת אבק השריפה לאוניות המלחמה. מיקום הגווה, הרחק מן החוף, הקטין את הנזקים שעלולים היו להיגרם עקב התפוצצות אקראית.
גוות פחם (באנגלית: Coal hulk). בשלהי המאה ה-19, כאשר נגזר גורלן של אוניות המפרשים לפנות מקומן לאוניות הקיטור, האריכו אחדות מהן עוד שנים אחדות כמחסני פחם צפים.
מכלי אחסנת דלק צפים. כמה ממכליות הנפט הגדולות ביותר הוסבו ל"יחידות הפקה, אחסנה ופריקה צפות" (באנגלית: Floating production, storage and offloading – FPSO), שהן למעשה מכלי אחסנת נפט צפים. מכלית הענק "נוק נוויס" שימשה בתפקיד זה מ-2004 עד 2010.
גלריה

בואה של אה"מ "קלייד", 30 במאי 1797. מימין – גוות מנוף. ציור מאת ויליאם ג'וי, 1830.
גוות למגורי חיילי הצי, צרפת, 1877 לערך. ציור מאת אלכסנדר בוגול (1851–1911).
אוניית הקליטה האמריקנית "סי.וו. מורס" במלחמת העולם הראשונה.
זוג גוות המשמשות כפונטונים למשיית כלי שיט טבועים ומטענם. תחריט מהמאה ה-17.
גוות גוררת לשעבר, המשמשת לאימוני הנצלה של הצי האמריקני.
גוות הכלא הבריטית אה"מ "ווריור", 1862.
בריאן מגי

בריאן אדגר מגי (באנגלית: Bryan Edgar Magee;‏ 12 באפריל 1930 – 26 ביולי 2019) היה פילוסוף, שדרן, מנחה טלוויזיה, פוליטיקאי, סופר ומבקר מוזיקה בריטי, שנודע בעיקר בזכות מפעלו להנגשת הפילוסופיה לקהל הרחב, בין היתר בתוכניות הטלוויזיה "אנשי הגות" ו"הפילוסופים הגדולים" של ה-BBC.
ביוגרפיה

מגי נולד להורים ממעמד הפועלים בהוקסטון, לונדון, בשנת 1930, במרחק של כמה מאות מטרים מהמקום שבו נולדו סבו וסבתו. הוא התגורר בדירה מעל לחנות הבגדים המשפחתית, שם חלק מיטה עם אחותו הגדולה, ג'ואן. הוא היה קרוב לאביו, וניהל מערכת יחסית סבוכה עם אמו המתעללת. כילד בזמן מלחמת העולם השנייה, הוא פונה למרקט הארבורו בלייסטרשייר. כשחזר ללונדון מצא חלק גדול מהוקסטון מופצץ והרוס. הוא התחנך בבית הספר כרייסט'ס הוספיטל בעזרת מלגה של מועצת מחוז לונדון. במהלך תקופה מכוננת זו, הוא פיתח עניין רב בפוליטיקה סוציאליסטית, ובמהלך חופשות הלימודים נהנה להאזין לנאומים פוליטיים בפינת הנואמים, בהייד פארק, ולבקר בתיאטראות ובקונצרטים.
במהלך שירותו הלאומי, שירת בצבא הבריטי ובחיל המודיעין ועסק בחיפוש אחר מרגלים אפשריים בין הפליטים שחצו את הגבול בין יוגוסלביה לאוסטריה. לאחר שחרורו זכה במלגה למכללת קיבל (Keble), באוקספורד, שם למד היסטוריה לתואר ראשון ואז פילוסופיה, מדע המדינה וכלכלה בשנה אחת. בין חבריו באוקספורד נמנו אנשי התקשורת והפוליטיקאים לעתיד: רובין דיי, וליאם ריס-מוג, ג'רמי ת'ורפ ומייקל הססלין. מגי נבחר לנשיא איחוד אוקספורד, ולימים הפך לחבר של כבוד במכללת קיבל.
באוקספורד התערה מגי גם עם משוררים, ובשנת 1951 השתתף בפרסום ספר שירה. המו"ל לא שילם לכותבים וציפה שהם יקנו בעצמם מספר מסוים של עותקים (עסקה דומה נקשרה עם סופרים כמו דילן תומאס ופיליפ לרקין עבור האנתולוגיות הראשונות שלהם). הכרך הדק הוקדש לזכרו של ריכרד וגנר, וכלל ציטוט של ריינר מריה רילקה מתוך אלגיות דואינו: "כי מה היפה/ אם לא ראשית הנורא, שעל גבול הנסבל/ ואדם משתאה לו על כי בשויון נפשו/ הוא בז להרגנו. כל מלאך הוא נורא". מגי אמר מאוחר יותר כי הוא די מתבייש בשירים, אף על פי שהמשיך לכתוב למגירה. עם זאת לא זנח את קריירת הכתיבה שלו ובמשך חייו, חיבר רומן מרגלים בשם "Living in Danger" ורומן רחב יריעה בשם "Facing Death". האחרון, היה מועמד לפרס של יורקשייר פוסט.
בשנת 1955 למד שנה אחת פילוסופיה באוניברסיטת ייל בעזרת מלגה שלאחר התואר. הוא ציפה לשנוא את אמריקה אך מצא שהוא אוהב אותה. הערצתו העמוקה לשוויון ההזדמנויות במדינה באה לידי ביטוי בסדרת ספרים: "לך מערבה, איש צעיר" (1958), "הרדיקליות החדשה" (1963) ו"המהפכה הדמוקרטית" (1964).
קריירה > עבודה מאוחרת והתעניינות בווגנר

בשנת 1997 פורסם סיפרו "וידויו של פילוסוף", שגם תורגם לעברית. הספר הציג למעשה מבוא לפילוסופיה, אך בצורה אישית. בספר, שרטט את התפתחותו הפילוסופית שלו בהקשר אוטוביוגרפי. הוא גם הדגיש את חשיבותה של הפילוסופיה של שופנהאואר כניסיון רציני לפתור בעיות פילוסופיות. בנוסף, מגי פתח בביקורת נוקבת על הפילוסופיה האנליטית. בעקבות הספר, היה מעורב בתביעת לשון הרע. בשל אחת מהן, מגי חזר בו מהשמועה כי ראלף שנמן, מקורבו השנוי במחלוקת של ברטרנד ראסל בעשור האחרון של חייו, הושתל על ידי ה-CIA במאמץ להכפיש את ראסל. שונמן תבע בהצלחה את מגי בגין הוצאת דיבה בבריטניה, וכתוצאה מכך נפסקה ההדפסה הראשונה של המהדורה הבריטית של הספר. תביעת לשון הרע השנייה, הוגשה בקליפורניה נגד רנדום האוס, והוסדרה בשנת 2001. ההאשמות פגו ביישוב סכסוכים, והוצאה מהדורה חדשה סופקה ליותר מ-700 ספריות אקדמיות וציבוריות.
למגי היה עניין מיוחד בריכרד וגנר, בחייו, בהגותו, ובבמוזיקה שלו. מגי כתב שני ספרים בולטים על המלחין ועל עולמו: "אספקטים של וגנר" (1968; 1988), ו"אקורד טריסטן: וגנר ופילוסופיה" (2001). ב"אספקטים של וגנר", מגי משרטט את ההישגים והעומק של וגנר ומראה כיצד המוזיקה הסנסציונית והארוטית שלו מבטאת את תוכנה המודחק והטעון ביותר של הנפש. הוא גם בוחן את כיווני הבמה המפורטים של וגנר, ואת עבודות הפרוזה בהן ניסח את רעיונותיו. הספר שפך אור חדש ומעניין על האנטישמיות שלו. מהדורה מתוקנת שלו כוללת פרק חדש על "וגנר כמוזיקה".
בשנת 2016, לקראת יום הולדתו ה-86, פרסם מגי את ספרו "שאלות אולטמטיביות", שפורסם באוניברסיטת פרינסטון. ג'וליאן באגיני, כתב באינדפנדנט כי "מגי לא תמיד מתאים את בהירות הניסוח שלו לטיעונים ריגורוזיים, ולעיתים מתעלם מהעיקרון שלו כי התחושה 'כן, בטח שזה חייב להיות נכון' אינה 'תוקף, אפילו לא אישור'. אבל אפשר לסלוח על כך. אפלטון ואריסטו טענו שהפילוסופיה מתחילה בפליאה. מגי הוא ההוכחה כי עבור חלקנו, הפליאה לא מתה אלא רק מעמיקה."
בשנת 2018 מגי התראיין לג'ייסון קאוולי מ"ניו סטייטסמן", בתקופה בה התגורר בחדר יחיד בבית חולים סיעודי באוקספורד, ודן בחייו ובספרו "שאלות אולטמטיביות" משנת 2016. מגי אמר שהוא מאמין שהוא חסר מקוריות, ועד לספר זה הוא נאבק לתרום תרומה מקורית לפילוסופיה, באומרו:
לפופר הייתה מקוריות זו, לראסל הייתה אותה, ולאיינשטיין הייתה אותה בשפע. איינשטיין יצר דרך לראות את הדברים שהפכה את האופן בו אנו רואים את העולם ואפילו את האופן בו אנו מבינים דברים מהותיים כמו זמן ומרחב. ואני מבין באולם יסודי שמעולם לא יכולתי לעשות זאת, לעולם לא. הלוואי והייתי במעמד הזה - לא כי אני רוצה להיות בחור פיקח אלא כי אני רוצה לעשות דברים ברמה הרבה יותר טובה מזו שעשיתם.
באותו הראיון, מגי סיפר כי הוא עוקב מקרוב אחר החדשות והפוליטיקה וכי הוא מחשיב את ההצבעה עבור הברקזיט כ"טעות היסטורית".
חיים אישיים

בשנת 1953 מונה מגי לתפקיד הוראה בשוודיה ובזמן שהכיר שם את אינגריד סודרלונד, רוקחת במעבדת האוניברסיטה. הם התחתנו ונולדה להם בת אחת בשם גונואלה. מגי אמר אחר כך:
הנישואין התפרקו די מהר וזו הייתה תקופה הרת אסון בחיי. חזרתי לאוקספורד אחרי תואר ראשון. אבל מאז, שוודיה הייתה חלק מחיי. אני הולך לשם כל שנה והבת שלי מבקרת אותי. תמיד הנחתי שבמוקדם או במאוחר אתחתן שוב אבל זה מעולם לא קרה, אם כי היו לי כמה מערכות יחסים ארוכות מאוד. ועכשיו אני לא רוצה להתחתן שוב. אני אוהב את החופש.
ספר הזכרונות שלו, "ענני התהילה: ילדות הוקסטון", זכה בפרס ג'יי.אר אקרלי לאוטוביוגרפיה בשנת 2004.